**ZAPISNIK**

sa 3 sjednice Općinskog vijeća Općine Vela Luka održane 22. prosinca 2021. godine u konferencijskoj sali hotela “Korkyra” s početkom u 16.00 sati, javno prenošene putem lokalnih radija (fonozapis čini sastavni dio ovog zapisnika) i društvenih mreža.

Nazočni: Zoran Manestar – predsjednik, Nino Vlašić, Maja Andreis, Deni Surjan,

 Milijana Matas, Ivo Burmas, Ivan Plantić, Dino Žuvela, Joze Burmas,

 Ivan Bačić i Ranko Surjan – vijećnici;

 Katarina Gugić – Općinska načelnica, Vanjo Žuvela – tajnik Općinskog vijeća,

 Darko Franulović, Ana Jobst i Branko Joković (pridružio se u 17.00 sati) – općinski

 pročelnici; Damir Andreis – direktor komunalnih društava

Izočni : Danijela Lovričević i Maja Radman Barčot – vijećnice (opravdale izostanak);

 Ivo Žuvela - vijećnik Županijske skupštine (nije opravdao izostanak)

Predsjednik vijeća je na početku zamolio vijećnike da se očituju na dostavljeni Zapisnik sa 2. sjednice vijeća.

Jednoglasno, sa 11 glasova “za”, usvojen je Zapisnik sa 2. sjednice vijeća.

Predsjednik vijeća poziva vijećnike da se očituju o predloženom Dnevnom redu.

Dino Žuvela, u ime Kluba vijećnika HDZ-a i HSLS-a, predlaže skinuti 15.točku jer bi se njome povećala plaća Načelnice pa bi tako postala jedna od najvećih plaća načelnika po Zakonu u RH. Takvu odluku smatraju bespredmetnom, bezrazložnom i štetnom za Općinu.

Predsjednik vijeća poziva vijećnike da glasaju za ovaj prijedlog.

Sa 3 glasa “za” i 8 glasova “protiv”, prijedlog nije usvojen.

Sa 8 glasova ”za” i 3 glasa “protiv”, prihvaćen je slijedeći

Dnevni red:

1. Vijećnička pitanja i prijedlozi
2. Odluka o Izmjenama i dopunama Proračuna Općine Vela Luka za 2021.g. i Izmjene i

 dopune Plana razvojnih programa Općine Vela Luka za razdoblje od 2021. - 2023.g.

1. Izmjene i dopune Programa građenja komunalne infrastrukture na području Općine Vela Luka u 2021. g.
2. Izmjene i dopune Programa održavanja komunalne infrastrukture na području Općine Vela Luka u 2021. g.
3. Izmjene i dopune Programa uređenja i održavanja mjesnog groblja u 2021. g.
4. Izmjene i dopune Programa trošenja sredstava dijela naknade za zadržavanje nezakonito izgrađenih zgrada u prostoru u 2021. godini
5. Izmjene i dopune Socijalnog programa Općine Vela Luka za 2021.g.
6. Izmjene i dopune Programa javnih potreba u odgoju i obrazovanju Općine Vela Luka u 2021. godini
7. Izmjene i dopune Programa javnih potreba u kulturi, tehničkoj kulturi i športu Općine Vela Luka za 2021.godinu **1**
8. Izmjene i dopune Programa poticanja razvoja malog gospodarstva, poduzetništva i obrtništva na području Općine Vela Luka za 2021.godinu
9. Izvješće o provedbi Programa upravljanja nekretninama za 2021. godinu
10. Donošenje Proračuna Općine Vela Luka za 2022. godinu sa projekcijama za 2023. i 2024. godinu (Opći dio, posebni dio)
11. Odluka o izvršavanju proračuna Općine Vela Luka za 2022.godinu
12. Odluka o prihvaćanju Programa rada i javnih potreba Općine Vela Luka za 2022. godinu
* Program rada i javnih potreba Općine Vela Luka
1. Odluka o plaći i drugim pravima Općinskog načelnika/ce iz radnog odnosa
2. Odluka o porezima Općine Vela Luka
3. Odluka o privremenoj zabrani izvođenja građevinskih radova na području Općine Vela Luka u 2022. godini
4. Odluka o davanju suglasnosti za provedbu parcelacije u Poduzetničkoj zoni Vela Luka
5. Rješenje o imenovanju Ravnateljice Dječjeg vrtića  „Radost“ Vela Luka (na ½ pola radnog vremena)
6. Srednjoročni (trogodišnji) plan davanja koncesija za period 2022. do 2024. godine
7. Odluka o usvajanju Godišnje analize stanja sustava civilne zaštite na području Općine Vela Luka u 2021.godini
8. Smjernice za organizaciju i razvoj sustava civilne zaštite na području Općine Vela Luka za razdoblje 2021.-2025.godine
9. Godišnji plan razvoja sustava civilne zaštite na području Općine Vela Luka u 2022.godini

**Točka 1. Vijećnička pitanja i prijedlozi**

Pitanja i prijedloge postavili su vijećnici: Dino Žuvela, Joze Burmas i Ranko Surjan.

Dino Žuvela:

1.(Načelnici): Kada se očekuje početak realizacije projekta rekonstrukcije dječjeg vrtića

 „Radost“ kojeg smo prijavili ranije ove godine, te je li država odobrila projekt i

 kako on stoji na inicijalnoj listi ?

2.(Načelnici): Što Općina Vela Luka namjerava poduzeti da se gospodarenje otpada oko

 prostora reciklažnog dvorišta dovede u zakonske okvire i kad će se sanirati

 ukazani nedostaci?

3.(Načelnici): Kad Općina planira postaviti horizontalnu prometnu signalizaciju u mjestu i

 van njega po uvalama i zašto to nije ranije učinjeno?

Joze Burmas:

4.(Načelnici): Kada će biti završeni projekti: Memorijalna zbirka Olivera Dragojevića, novi

 vatrogasni dom, rekonstrukcija Zadružnog doma, rekonstrukcija Meneginove

 kuće, rekonstrukcija zgrade veslača te novi dječji vrtić? Traži pisani odgovor.

5.(Načelnici): Predlaže u 2022.god. pokretanje postupka za izradu spomenika Oliveru

 Dragojeviću koji bi se postavio na lokaciji tipičnoj za Olivera, kao što je

 Inglezov most ili mali žardin ispred Oliverove kuće.

**2**

6.(Načelnici): Predlaže odgovaranje Načelnice odmah na postavljeno pitanje, a ne na kraju.

Ranko Surjan:

7.(Načelnici): Što je sa materijalima upućenih Načelnici, vijeću i Odboru za gospodarstvo i

 poljoprivredu od strane formirane Braniteljske socijalno-radne, poljoprivredne

 zadruge VELA LUKA DALMACIJA, dana 15.10.2021.god. i zašto nije na ovu

 sjednicu uvrštena tema suradnje i pomoći Općine Vela Luka ovoj zadruzi?

8.(Načelnici): Zašto nije već pokrenut postupak Nove katastarske izmjere koji je neophodan

 za normalan rad Općine i naših građana tim više što su početne radnje odrađene

 još pred cca.8 godina?

9.(Načelnici): Zašto nisu provedeni izbori u Mjesnim odborima Gradina i Donja Potirna,

 Poplat kad je to zakonska obaveza jedinica lokalne samouprave?

Načelnica obavještava da će odgovoriti na postavljena pitanja u pismenom obliku na slijedećoj sjednici vijeća.

**Točka 2. Odluka o Izmjenama i dopunama Proračuna Općine Vela Luka za 2021.g. i Izmjene i dopune Plana razvojnih programa Općine Vela Luka za razdoblje od 2021. - 2023.g**

Načelnica ukratko obrazlaže ovu točku.

Deni Surjan, u ime Odbora za financije i proračun, predlaže prihvaćanje ove točke.

Nino Vlašić, u ime Odbora za komunalnu infrastrukturu, također predlaže prihvaćanje točke.

Predsjednik vijeća otvara raspravu.

Joze Burmas, u ime Kluba vijećnika HDZ-a i HSLS-a, naglašava da ovi dokumenti potvrđuju da se nije učinilo ništa ili vrlo malo po pitanju kapitalnih projekata jer je od predviđenih 2,8 milijuna kn odrađeno svega 800 tisuća kn. Ističe te kapitalne projekte: nova katastarska izmjera, park šuma Ošjak, rekonstrukcija veslačkog kluba “Ošjak”, rekonstrukcija vrtića, kupnja zemljišta u poduzetničkoj zoni, kupnja zemljišta za novi vatrogasni dom, prometna studija, vodovod do Glavice sv.Ivana…Vrlo slabo se ulagalo u poljoprivredu, turističku infrastrukturu, poduzetništvo. EU fondovi su slabo iskorišteni. Od predviđenih 190 tisuća kn za mjesne odbore potrošilo se 150 tisuća kn. Pita na što kad ti odbori nisu oformljeni? Odrađeni projekti su: koncert u čast Oliveru, uređenje šetnice ispod škole i asfaltiranje nekoliko cesta koje je dobrim dijelom sufinancirano od samih građana. Neki projekti za koje su se manji iznosi planirali također se nisu realizirali: vodovod do Garme i Poplata, cesta do Garme i Poplata, zemljište za vodospremu Stani, izgradnja Sjeverne zaobilaznice, parkiralište na groblju. Zašto im je realizacija “nula”, a imamo višak sredstava?

Načelnica replicira vijećniku Burmasu da je iznio niz netočnih tvrdnji. 150 tisuća kn nije se potrošilo za mjesne odbore već za provođenje lokalnih izbora. Sjeverna zaobilaznica je **3**

projekt ŽUC-a čiji ju je direktor izvjestio da su im svi elaborati istekli nakon 8 godina i da će trebati sve ispočetka. Ponudila mu je pomoć Općine Vela Luka iako je na potezu Županija. Nova katastarska izmjera neće se pokrenuti od strane Općine jer država pokreće organiziranu katastarsku izmjeru građevinskog područja. Sve izrečeno od vijećnika Burmasa nije rasprava na rebalans već više rasprava na godišnji izvještaj o izvršenju proračuna.

Dino Žuvela ističe da je proračun smanjen za 3,5 milijuna kn a kapitalni projekti iznose 2,8 milijuna kn. To je ono što je neodrađeno, znači da se smanjuje na razvoju mjesta jer su se plaće uredno u Općini isplatile, nisu se smanjile. Čemu onda služi proračun kad se on troši na podjelu plaća i redovan rad na održavanju, a višak se gomila? Općina nije društvo za ostvarivanje dobiti već je višak ono što se nije ostvarilo. Sabor je prije 1,5 mjesec donio odluku za katastarsku izmjeru, a što je bilo prije? Zašto se čekalo tim više što je ta odluka samo za građevinsko područje, a što je sa poljoprivrednim područjem?

Načelnica replicira vijećniku Žuveli da nije istina da se više od 50% proračuna troši na plaće. Umanjenje iznosa za kapitalne projekte odnosi se na rekonstrukciju vrtića, VK “Ošjak”-a i katastarsku izmjeru. Za katastarsku izmjeru pametno je pričekati državu da razradi svoju odluku. Za projekte vrtića i veslačkog kluba su uredno pripremljene dokumentacije i ovi projekti su uredno prijavljeni ali, na žalost, nisu prošli. Puno je truda i pripreme uloženo a vrlo malo projekata je odobreno.

Dino Žuvela ukazuje na povredu Poslovnika i moli predsjednika vijeća da upozori Načelnicu da se primjerenije izražava. Replicira da to što projekti nisu prošli na natječaju nije kriva država već Općina koja nema već više od godine dana pročelnika za pravne poslove. Nemamo ni razvojnu agenciju pa nije čudno što ne prolazimo na EU fondovima. Plaće se isplaćuju i još će se povećati a rezultati rada Općine se vide u mjestu gdje nema ništa novo kapitalno.

Ivan Plantić će podržati ovaj rebalans jer je sve jasno. Brojke govore o tome koliko se u Općini radi a HDZ uporno govori da se ne radi ništa. Također se osvrće i na izrečene optužbe na plaće i upozorava oporbu da je to tek na dnevnom redu kao 15.točka.

Dino Žuvela replicira da je Načelnica ta koja upravlja Općinom i koja daje naloge. Znači da je ona odgovorna a ne općinski službenici za neodrađeni posao.

Deni Surjan podsjeća da je on još od 2013.god. bio član Županijske skupštine i slušao jednake rasprave kao danas, samo što je tada HDZ bio na vlasti a sad je ovdje oporba. Sada oporba govori da Općina ne radi, a onda se može reći i da Županija ne radi, a na koncu ni da država ne radi. Stoga poziva da se zajedno sagleda ovaj rebalans da Općina može naprijed. Također poziva oporbu da budu realni i korektni jer je naše mjesto malo i ne može ostvariti veće prihode (kao npr.Supetar). Općina je stvorila neki put kojeg treba pratiti a uvijek je bolje tražiti više. Kako se većina projekata dobiva preko države na čijem je čelu HDZ, poziva stoga vijećnike HDZ-a da pomognu Načelnici u tome.

Joze Burmas ne zna zašto se sve ovo smatra napadom. Ovo su dobronamjerne kritike usmjerene na povećanju truda Načelnice u slijedećoj godini na realizaciji kapitalnih projekata. **4**

Koliko Županija i država skrbe o Veloj Luci vidi se iz županijskih i državnih projekata koji su jedino značajno što se događa u Veloj Luci.

Dino Žuvela replicira vijećniku Surjanu da nas ne bi smjelo zanimati što je bilo prije par godina u Županiji već što je sada u Općini. Nedostaci i greške drugih ne bi nam trebali biti opravdanje za naše propuste. HDZ pokušava surađivati upravo na način da ukaže na nedostatke koje treba popraviti. To je u biti posao oporbe.

Načelnici je drago da je HDZ javno rekao da ne želi surađivati jer zašto ispada da su protiv svega ovoga? Upravo zato što s velikom gorčinom raspravljaju o onome što se napravilo a sa velikim zadovoljstvom govore o onome što se nije uradlo. A to sve Lučani dobro čuju i vide.

Predsjednik vijeća zaključuje raspravu jer se previše odmaklo od teme.

Sa 7 glasova “za”, 1 glasom “suzdržanim” i 3 glasa “protiv”, donesena je

**Odluka o izmjenama i dopunama Proračuna Općine Vela Luka za 2021. godinu**

i donesene su

**Izmjene i dopune Plana razvojnih programa Općine Vela Luka**

 **za razdoblje 2021.g.-2023.g.**

 (prema materijalima u privitku)

**Točka 3. Izmjene i dopune Programa građenja komunalne infrastrukture na području Općine Vela Luka u 2021. g.**

Načelnica uvodno govori par riječi o ovome.

Nino Vlašić, u ime Odbora za komunalnu infrastrukturu, predlaže prihvaćanje točke.

Dino Žuvela ističe 850 tisuća kn za asfaltiranje nerazvrstanih cesta. Podsjeća da je Općina uvela, a tako planira i u idućoj godini, „harač“ za ovo: naime sami građani iniciraju asfaltiranje tako što sufinanciraju 1/3 potrebnog iznosa. A to je ono što Općina mora sama odvojiti iz komunalnog doprinosa i nešto manje iz drugih izvora. U ni jednoj normalnoj općini se ovo ne čini dok istovremeno Načelnica sebi podiže plaću. Što se tiče izvršenja samog Programa – već 5 godina nije se napravila prometna studija pa se tako uređuje šetnica a da nemamo studiju uređenja centra mjesta; ne radi se ništa ni na sustavu odvodnje oborinskih voda. Žao mu je što je to tako pa stoga nije zadovoljan već razočaran.

Načelnica zaključuje da od 19 stavaka od koje se neke povećavaju, vijećnik Žuvela je našao 3 stavke koje se nisu odradile i sad o njima samo priča. Ponovo želi prikazati da se u Općini ništa ne radi i još vrijeđa da Općina nije normalna. Niti jedna odluka o popločavanju šetnice se nije donijela bez odluke vijeća kao što Načelnik ne može sam povećati ili smanjiti plaću već je to u ingerenciji vijeća. Što se tiče asfaltiranja cesta, Općina nije uvela „harač“ već se sama grupa građana prva obratila Općini za cestu do Pičene koju bi Općina svakako bila asfaltirala jer je to bio uvjet za dobivanje uporabne dozvole za trafostanicu Pičena. **5**

Grupa građana je sama odredila iznose, a ne Općina. Nakon ove inicijative počele su se obraćati Općini i druge grupe građana za asfaltiranje drugih cesta. Stoga koristi ovu priliku da pohvali građane na njihovoj inicijativi da pomognu Općini i sa njom surađuju jer bi Općina sama taj posao svakako uradila ali puno sporijim tempom.

Dino Žuvela replicira Načelnici da ga krivo tumači. Općina Blato sama plaća izgradnju ceste koja je puno veća od ovih naših cesta. Također je Županija asfaltirala jedan dio ceste do Triporata bez učešća građana u tome. Sam postupak sufinanciranja građana u ovim poslovima naše Općine nije normalan. Ljudi sada masovno iniciraju ovakve radove jer je to jedini način da se to obavi. Načelnica je obrnula uloge – Općina mora pomoći ljudima a ne oni njoj.

Sa 8 glasova „za“ i 3 glasa „suzdržana“, donesene su

**Izmjene i dopune Programa građenja komunalne infrastrukture**

**na području Općine Vela Luka u 2021. g.**

 (prema materijalima u privitku)

**Točka 4. Izmjene i dopune Programa održavanja komunalne infrastrukture na području Općine Vela Luka u 2021. g.**

Načelnica ukratko objašnjava ove Izmjene i dopune.

Nino Vlašić, u ime Odbora za komunalnu infrastrukturu, predlaže prihvaćanje ove točke.

Ivo Burmas pita zašto nitko nije pohvalio Načelnicu što su se za ovaj program povećala sredstva sredstvima iz proračuna nego se samo negativno kritizira?

Dino Žuvela odgovara da se ne može pohvaliti njezin rad jer mu nije jasno kako se nije uložilo u održavanje prometne signalizacije, barem u centru mjesta? Također ne smatra posipanje jalovinom kao dobar način održavanja cesta.

Sa 8 glasova “za” i 3 glasa “protiv”, donesene su

**Izmjene i dopune Programa održavanja komunalne infrastrukture**

**na području Općine Vela Luka u 2021. g.**

 (prema materijalima u privitku)

**Točka 5.** **Izmjene i dopune Programa uređenja i održavanja mjesnog groblja u 2021. g.**

Načelnica ukratko objašnjava ovu odluku.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Joze Burmas, u ime Kluba vijećnika HDZ-a i HSLS-a, ističe da se od planiranih 50 tisuća kn potrošilo 1.300,00 kn za uređenje parkinga na groblju. To je jako slabo ulaganje tim više što se planira opet posipanje jalovine a ne asfaltiranje što ovaj prostor zahtjeva, pogotovo **6**

zbog pojačanog dolaska turista na grob Olivera Dragojevića. Smatra da bi se trebao učiniti smjerokaz kojim bi se označili i ostali grobovi značajnijih pokojnika.

Načelnica odgovara da je smjerokaz postavljen prije 3 godine na ulazu u groblje. Sadrži oznake 5 grobova značajnih Velolučana sa kodom kojeg kad se skenira pojavi se na mobitelu putokaz.

Joze Burmas zahvaljuje na informaciji ali smatra da bi taj smjerokaz trebao biti vidljiviji i izrađen na višem nivou. Ponavlja kritiku u vezi radova na parkingu.

Načelnica replicira da je ta ploča reprezentativna i izrađena od strane projektanata TIM BOLJE. Odlučeno je da se radovi na groblju ne odrade do kraja već da se čeka stav Ministarstva graditeljstva koje je preuzelo ovaj slučaj od bivšeg Ministarstva državne imovine. Podsjeća da smo ove čestice za parking dobili od države.

Ivo Burmas ističe da na groblju ima različitih vrsta kamena i različitih vrsta gradnje. Apelira na Načelnicu da pokuša to standardizirati i uvesti red.

Načelnica odgovara da će povesti računa o tome iako je cijela procedura odrađena preko Komunalnih djelatnosti i njihovih projektanata iz TIM BOLJE.

Dino Žuvela se slaže sa vijećnicima Burmas. Opet ističe kako je Načelnici uvijek drugi kriv.

Načelnica replicira vijećniku Žuveli da je njemu uvijek Načelnica dežurni krivac.

Sa 8 glasova “za” i 3 glasa “suzdržana”, donesene su

**Izmjene i dopune**

**Programa uređenja i održavanja mjesnog groblja u 2021. g.**

(prema materijalima u privitku)

**Točka 6.** **Izmjene i dopune Programa trošenja sredstava dijela naknade za zadržavanje nezakonito izgrađenih zgrada u prostoru u 2021. godini**

Načelnica uvodno govori par riječi o ovome.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Sa 8 glasova “za” i 3 glasa “suzdržana”, donesene su

**Izmjene i dopune Programa trošenja sredstava dijela naknade za zadržavanje nezakonito izgrađenih zgrada u prostoru u 2021. godini**

 (prema materijalima u privitku)

**Točka 7.** **Izmjene i dopune Socijalnog programa Općine Vela Luka za 2021.g.**

Načelnica ukratko izvješćuje o ovoj odluci.

**7**

Ivan Plantić, u ime Socijalnog vijeća, predlaže prihvaćanje Odluke.

Joze Burmas pohvaljuje naše mještane koji su odlučili ostati u Luci i tu zasnovati obitelj. Stoga je pohvalno da se i povećala potpora za novorođenu djecu. Samo onda pod hitno treba krenuti sa projektom novog, većeg vrtića da bi se i ta djeca mogla kasnije tu primiti.

Sa 8 glasova “za” i 3 glasa “suzdržana”, donesene su

**Izmjene i dopune Socijalnog programa Općine Vela Luka za 2021.g.**

(prema materijalima u privitku)

**Točka 8. Izmjene i dopune Programa javnih potreba u odgoju i obrazovanju Općine Vela Luka u 2021. godini**

Načelnica ukratko govori o ovim izmjenama i dopunama.

Sa 8 glasova “za” i 3 glasa “suzdržana”, donesene su

**Izmjene i dopune Programa javnih potreba u odgoju i obrazovanju**

**Općine Vela Luka u 2021. godini**

(prema materijalima u privitku)

**Točka 9. Izmjene i dopune Programa javnih potreba u kulturi, tehničkoj kulturi i športu Općine Vela Luka za 2021.godinu**

Načelnica uvodno izvješćuje o ovome.

Ivo Burmas, u ime Odbora za sport, kulturu i tehničku kulturu, predlaže prihvaćanje Odluke.

Sa 8 glasova „za“ i 3 glasa „suzdržana“, donesene su

**Izmjene i dopune Programa javnih potreba u kulturi, tehničkoj kulturi**

**i športu Općine Vela Luka za 2021.godinu**

 (prema materijalima u privitku)

**Točka 10. Izmjene i dopune Programa poticanja razvoja malog gospodarstva, poduzetništva i obrtništva na području Općine Vela Luka za 2021.godinu**

Načelnica ukratko objašnjava ovu odluku.

Ranko Surjan, u ime Odbora za gospodarstvo i poljoprivredu, predlaže prihvaćanje Odluke.

Dino Žuvela ističe da je ovaj program jedan od najbitnijih jer bez novih radnih mjesta i bez stvaranja preduvjeta za njih neće ni biti života ni napretka u Luci. Stoga nikad neće biti dovoljno sredstava za ovo. Zato ga posebno žalosti što su ove izmjene i dopune pokazale da je od predviđenih 487 tisuća kn odrađeno svega 180 tisuća kn. Projekt Poduzetničke zone nikako da se pokrene još od 2017.god. i nikako da se otkupe čestice, pa se predviđeni iznos od 150 **8**

tisuća kn prebacuje iz godine u godinu. To ga čudi tim više što je Načelnica rekla da je ove godine veći interes luških obrtnika za Poduzetničku zonu, a postoji interes i vanjskih poduzetnika.

Načelnica se ne slaže s tim da se ne radi ništa ali prihvaća kritiku da se radi sporije od zamišljenog. Drago joj je što raste interes poduzetnika i obrtnika koji bi svoje poslovanje prebacili u Poduzetničku zonu. Predstoji raspisivanje javnog natječaja za to koje se moralo prolongirati za siječanj 2022.g. zbog proboja korone u prostorije Općine.

Dino Žuvela replicira da bez obzira na koronu, koja je poremetila rad Općine za nekih 20-tak dana, valorizira se rezultat rada Općine a on je izostao od 2017.godine u pogledu otkupa zemljišta u Poduzetničkoj zoni. Pohvaljuje mjere za poticanje zapošljavanja za koje su se sredstva još i povećala uslijed velikog interesa.

Sa 8 glasova „za“ i 3 glasa „protiv“, donesene su

**Izmjene i dopune Programa poticanja razvoja malog gospodarstva,**

**poduzetništva i obrtništva na području**

 **Općine Vela Luka za 2021.godinu**

 (prema materijalima u privitku)

**Točka 11. Izvješće o provedbi Programa upravljanja nekretninama za 2021. godinu**

Načelnica ukratko obrazlaže Odluku.

Nino Vlašić, u ime Odbora za komunalnu infrastrukturu, predlaže prihvaćanje Izvješća.

Dino Žuvela ističe kako je ovo godišnje izvješće stalo na svega 2 stranice što dovoljno govori koliko se malo radilo po ovome. Podnesena su samo 2 zahtjeva za uknjižavanje dijela nerazvrstanih cesta. Ponovo ističe potrebu zapošljavanja pročelnika za pravne poslove. Kako se upravlja u Općini nekretninama vidi se iz primjera vatrogasnog doma kojeg još nemamo već su napravljena 2 idejna rješenja i procjena, da bi se opravdalo da se nešto ipak radi.

Načelnica objašnjava da mi već imamo vatrogasni dom ali su vatrogasci izrazili potrebu za novim, reprezentativnijim. Krenulo se u proceduru koja upravo treba ići ovim smjerom kako je to do sada napravljeno. Poziva vijećnika Žuvelu da iznese neki drugi način ako ga zna.

Dino Žuvela naglašava da su učinjeni tek prvi koraci za koje je trebalo mjesec, dva dana. A što se činilo ostalih 10 mjeseci? Zašto Supetar ima novi vatrogasni dom, a mi ga još nemamo? Sve ovo ide presporo.

Načelnica replicira vijećniku Žuveli da se iz izrečenog vidi da ne poznaje proceduru za donošenje odluka na vijeću i da ne vidi o kakvoj je kompleksnoj temi ovdje riječ. Vela Luka se ne može uspoređivati sa Supetrom koji ima puno veći proračun i čiji je novi vatrogasni dom osim za Supetar i još za dvije općine na Braču, pa je to skroz druga procedura.

Sa 8 glasova “za” i 3 glasa “suzdržana”, usvojeno je

**9**

**IZVJEŠĆE**

**o provedbi Programa upravljanja nekretninama za 2021. godinu**

(prema materijalima u privitku)

Predsjednik vijeća određuje stanku od 5 min. nakon odrađene polovine Dnevnog reda.

**Točka 12.** **Donošenje Proračuna Općine Vela Luka za 2022. godinu sa projekcijama za 2023. i 2024. godinu (Opći dio, posebni dio),**

**Točka 13. Odluka o izvršavanju proračuna Općine Vela Luka za 2022.godinu,**

**Točka 14. Odluka o prihvaćanju Programa rada i javnih potreba Općine Vela Luka za 2022. godinu**

Predsjednik vijeća predlaže objediniti raspravu za 12., 13. i 14.točku jer se one nadovezuju po tematici a posebno onda donositi odluku po odluku.

Načelnica ukratko obrazlaže o svemu ovome.

Deni Surjan, u ime Odbora za financije i proračun, predlaže prihvaćanje Proračuna Općine Vela Luka za 2022.god. sa projekcijama za 2023. i 2024.g.(Opći i posebni dio), te Odluke o izvršavanju proračuna Općine Vela Luka za 2022.g.

Nino Vlašić, u ime Odbora za komunalnu infrastrukturu, također predlaže prihvaćanje točaka.

Ranko Surjan, u ime Odbora za gospodarstvo i poljoprivredu, predlaže prihvaćanje ovih točaka.

Ivo Burmas, u ime Odbora za sport, kulturu i tehničku kulturu, predlaže prihvaćanje istih.

Ivan Plantić, u ime Socijalnog vijeća, također predlaže prihvaćanje istih.

Dino Žuvela pita kako podržati ovaj proračun u kojem se planira potrošiti 1.600.000,00 kn manje za građenje objekata izvan komunalne infrastrukture, dok Načelnica sebi povećava plaću a smanjuje sredstva za komunalne projekte? Na razvoj poduzetništva planira se potrošiti samo 300 tisuća kn, na razvoj poljoprivrede 59 tisuća kn, na razvoj turističke infrastrukture 110 tisuća kn, te vrlo malo na sufinanciranje zdravstva. Za sve ovo zajedno planira se manje sredstava nego za uređenje 100 m šetnice. Kakvi su to onda prioriteti Načelnice? Iz plana građenja komunalne infrastrukture vidi se da se planira izgradnja samo oko 50 metara ceste. To pokazuje da ovaj plan nije razvojni. Napokon se planira kupnja zemljišta za novi vrtić a što je sa rekonstrukcijom sadašnjeg vrtića? Ne planira se ni rekonstrukcija zgrade veslačkog kluba, ni Meneginove kuće, nešto malo se planira za Zadružni dom. Ne planira se ni poduzetnički inkubator, ni nova katastarska izmjera. Rade se samo tekuće stvari. Planira se povećanje prihoda od poreza na promet nekretninama što pokazuje da naši ljudi rasprodaju imovinu i djedovinu jer im Općina kroz proračun ne zadovoljava potrebe. Sredstvima od poreza i prireza na dohodak iz naših plaća ne mogu se pokriti rashodi za zaposlene u Općini. To govori dovoljno o gospodarskoj situaciji u našem mjestu i o tome da Općina ne potiče poduzetništvo.

**10**

Načelnica replicira da je vijećnik Žuvela iznio niz netočnih tvrdnji. Ispada da Općina puno troši na svoje zaposlene u Općini a od financijske revizije smo dobili pozitivno mišljenje. Ovaj trošak se odnosi na sve zajedno zaposlene u: Općini, dječjem vrtiću, CZK i Narodnoj knjižnici. Ova sredstva su se povećala, između ostaloga i jer će se preko projekta „Radost za obitelj“ zaposliti puno novih radnika u vrtiću čije će plaće biti financirane 100% iz EU fondova. Plaću Načelnice određuje vijeće i ono je može smanjiti ili povećati, a ne ona sama sebi. Što se tiče poduzetništva postoji program koji uključuje i zonu i mjere i on iznosi 827 tisuća kn. Zdravstvo se stalno sufinancira i to sa povećanim iznosom jer što god je zatraženo od našeg Doma zdravlja se i udovoljilo. Od projekata rekonstrukcije vrtića i veslačkog kluba nije se odustalo već su ubačeni u projekcije za 2023. i 2024.godinu. Razlog tome je što puno vremena prođe od početka natječaja do njegovog završetka i prije je bio uvjet javljanja na natječaj taj da projekt bude u proračunu. Sada to nije više tako pa je bilo realnije ubaciti ih u naredne godine. Planirana sredstva za poljoprivredu su se odnosila na natječaje i ona su se smanjila jer se smanjio interes poljoprivrednika za njih. Ako se to promijeni i sredstva će se povećati.

Dino Žuvela zaključuje da ispada da HDZ ili ne zna ili laže. Najlakše je vrijeđati kad se nema argumenata. Ali – papir ne laže. U svom izlaganju Načelnica nije obrazložila smanjenje za 1.600.000,00 kn ulaganja u kapitalne projekte izvan komunalne infrastrukture. U proračunu su rashodi za sve zaposlene i u Općini i u općinskim korisnicima. Nije mu jasno zašto se ide u izgradnju novog vrtića i istovremeno u rekonstrukciju postojećeg?

Načelnica smatra da ga ničim nije vrijeđala već je uvijek argumentirano govorila. Rebalans proračuna za ulaganja u kapitalne projekte izvan komunalne infrastrukture je 891.600,00 kn a prijedlog proračuna za slijedeću godinu za ulaganja u ovo je 1.183.000,00 kn. Znači radi se o povećanju od 300 tisuća kn, a ne o smanjenju. Planirano povećanje prihoda nije samo od poreza na promet nekretninama, već osim njega i od poreza na kuće za odmor, kao i od poreza na korištenje javnih površina. Rekonstrukcija veslačkog kluba i vrtića planirana je dijelom iz općih prihoda i primitaka, te dijelom iz pomoći EU fondova i to u jednakim iznosima u 2023. i u 2024.g. Istovremeno se ide u izgradnju novog vrtića i rekonstrukciju postojećeg jer dok se ne izgradi novi, djecu treba smjestiti tim više što postojeći vrtić već sad ima nedostatne kapacitete. To će biti dugotrajan postupak i neće se moći u cijelosti preseliti vrtić na novu lokaciju već bi se osigurale tek dodatne prostorije.

Dino Žuvela replicira da se u postojeći vrtić nije ulagalo godinama. Zašto se iz sredstava viška proračuna ne uloži u one najhitnije popravke postojećeg vrtića? Ne slaže se da je projekt novog vrtića tako kompliciran proces i pita se do kad će nas zadovoljiti te dodatne prostorije? Ističe kod poreza da se najbitnije povećanje odnosi upravo na porez na promet nekretninama.

Ivan Plantić ističe koliko se puno riječi čulo a toliko malo sadržaja u njima. Smatra da se ovaj proračun treba podržati jer je razvojan i socijalan. Što se tiče kritika od strane HDZ-a, pita ih koliko su prijedloga za proračun dali i koliko su bili aktivni na odborima?

Ranko Surjan, u ime HSS-a, iskazuje nezadovoljstvo generalnim smjerom kojim Općina godinama već ide. Ističe nedovoljna ulaganja u poduzetništvo, gospodarstvo i poljoprivredu. Znači da treba promijeniti prioritete. Poduzetnički inkubator treba izgraditi i da bude funkcionalan. Općina treba pomoći u katastarskoj izmjeri kod poljoprivrednog zemljišta i više je vrijeme da se taj proces započne. Kod komunalne infrastrukture naglašava da postoje i drugi dijelovi osim centra mjesta. Zbog svega ovoga ostat će suzdržan u ovim odlukama.

**11**

Načelnica ističe da je i ove, kao i svake godine do sad, pozvala vijećnike i predsjednike stranaka da pošalju prijedloge za proračun. Tome se samo odazvala tadašnja predsjednica HSS-a. Većina njenih pismenih prijedloga je ubačena u proračun kao i usmeni zahtjevi novog predsjednika HSS-a. Zato se čudi sadašnjem stavu HSS-a.

Ranko Surjan replicira da ne može raspravljati o pismenoj prepiski bivše predsjednice i još jednom ističe da se generalno ne slaže sa smjerom i prioritetima Općine.

Joze Burmas predlaže amandman na proračun koji se odnosi na 137 umirovljenika iz naše Općine koji imaju mirovinu ispod 1.500,00 kn da im se dodijeli jednokratna potpora od 400,00 kn u vrijeme božićnih blagdana. Ova pomoć bi bila za poboljšanje njihovog materijalnog statusa u smislu izjednačavanja umirovljeničkog standarda. Sredstva bi se namirila iz proračuna: stavka 323 – grafičke i tiskarske usluge (smanjila bi se na 5 tisuća kn), promidžba (smanjila bi se na 4 tisuće kn); stavka 329 – reprezentacija (smanjila bi se na 5 tisuća kn) i pod 372 bi se dodala nova stavka – izjednačavanje umirovljeničkog standarda (55 tisuća kn). Proračun iznosi 20 milijuna kn a višak je 2 milijuna kn. Pita je li ovaj višak na računu Općine i može li se u svakom trenutku potrošiti? Također ga zanima što se planira prodati za 1.150.000,00 kn? U proračunu je predviđeno 5,3 milijuna kn pomoći kao i 2 milijuna kn socijalne pomoći države za fiskalno izravnavanje. Znači da je cijeli proračun baziran na pomoći. Kad se sve izbalansira, realan proračun je 12 milijuna kn. Ističe da se ne planira uređenje ceste Vela Luka – Garma – Poplat. Za obnovu i uređenje fortezze Hum ostavljeno je svega 10 tisuća kn. Nije predviđeno ni asfaltiranje ceste od Adrie do Gradine. Također je malo sredstava za parking na groblju, kod kojeg predlaže asfaltiranje. Za sufinanciranje najma prostora poduzetnicima je ostavljeno malo sredstava. Za socijalu, kulturu i sport je manje-više isti iznos već godinama a trebalo bi više.

Načelnica opet ističe kako oporba dobro ne čita programe i proračun. Uređenje dionice Bradat – Mikulina luka je sastavni dio proračuna odnosno programa gradnje. Od Adrie do Mikulina luke neće se asfaltirati dok se ne stavi struja jer još fali samo T.S. Sokolić. Prodat će se 3 čestice u Gradini i 2 čestice u Zubaća vali za što sve već imamo izrađene procjene. Za fortezzu Hum nije se ostavilo više sredstava jer ona uopće nije općinska ali se slijedeće godine planira zatražiti njen povrat.

Ana Jobst, pročelnica Upravnog odjela za proračun i financije, objašnjava da nikad trenutno stanje na računu Općine ne može biti jednako višku ili manjku proračuna zbog načina knjiženja primitaka i izdataka. Prihodi se mjere u trenutku nastanka a rashodi u trenutku dospijeća plaćanja.

Joze Burmas replicira da mu je drago da imamo višak ali se pita zašto se nije potrošio na ono što nam treba? I dalje smatra da se treba asfaltirati cesta od Adrie do Gradine jer se kasnije trasa struje može predvidjeti krajem asfalta ili na neki drugi način.

Dino Žuvela naglašava kako Načelnica opet odgovornost što se neće asfaltirati prebacuje na drugoga – ovog puta na HEP. Podsjeća da su se prijedlozi i HDZ-a i HSS-a i prije uvrštavali u proračun ali je problem u tome što se na kraju godine nisu realizirali. Proračun tako onda ispada kao jedna predstava. Zbog toga HDZ nije ni htio raspravljati u pripremama za proračun. Osvrće se na program poduzetništva i pohvaljuje što se planira pola milijuna kn za otkup ceste. Samo izražava bojazan da to ne ostane samo na planu jer je lako planirati ali je problem izvršenje. Ističe da za poduzetnički inkubator treba imati prostor a mi to ne planiramo. Inkubator je u biti razvojna agencija koja bi bila na pomoći u pisanju projekata poduzetnicima. Mi tako ne planiramo već Načelnica do tad sufinancira najam novih poduzetnika sa ukupno **12**

10 tisuća kn. To je nedostatno malo sredstava. Puno priča, planova, idejnih rješenja, studija, procjena,…a inkubatora još nema.

Načelnica replicira da je razvojna agencija različita od poduzetničkog inkubatora. Lokalne razvojne agencije koordiniraju strategijama i pripremama razvojnih projekata za Općinu i one su produžena ruka Ministarstva regionalnog razvoja. Za razliku od njih, poduzetnički inkubator ide obrnutim redoslijedom od krajnjih korisnika, poduzetnika prema gospodarstvu u okruženju. Dok se razvojne agencije brinu o realizaciji projekata za Općinu sredstvima EU, poduzetnički inkubator pomaže poduzetnicima u projektima i financijama. Bolje je da je on što više neovisan od javnih sredstava Općine i zato je bolje da je d.o.o. i da ostvaruje dobit. Ove sve poslove agencije već radi općinski odjel koji će i dalje nastaviti sa njima. Mjera pomoći poduzetnicima u najmu je uvedena sada prvi put pa se stavio ovakav iznos jer se ne zna koliki će biti interes. Rebalansom se ta sredstva mogu onda povećati ako bude potrebno. U programu razvoja malog gospodarstva lijepo piše izgradnja inkubacijskog prostora odmah nakon uspostave inkubatora.

Dino Žuvela naglašava da će se tek 2022.g., 2023.g. početi prikupljati dokumentacija za inkubator. Podsjeća na primjer Zadružnog doma gdje se nakon 8 godina rada ima samo idejno rješenje. Nada se da se to neće ponoviti i kod poduzetničkog inkubatora.

Predsjednik vijeća određuje stanku od 5 min., a na prijedlog Načelnice koja će razmotriti predloženi amandman od strane vijećnika Burmasa sa stručnim službama.

Predsjednik vijeća poziva Načelnicu, kao predlagatelja Odluke, da se izjasni o predloženom amandmanu.

Načelnica prihvaća amandman. Sredstva bi se namirila iz: stavke 323 (promidžba) – smanjila bi se sa 14 tisuća kn na 4 tisuće kn; stavke 323 (grafičke i tiskarske usluge) – smanjila bi se sa 40 tisuća kn na 5 tisuća kn i stavke 329 (reprezentacija) – smanjila bi se sa 15 tisuća kn na 5 tisuća kn. Ujedno bi se dodala stavka 372 koja bi se zvala „jednokratne naknade umirovljenicima“ na iznos od 55 tisuća kn. Ova stavka bi se ubacila i u Socijalni program OVL u 2022.g. Uvjet je da općinske službe definiraju kriterije dodjele ovih naknada.

Predsjednik vijeća poziva vijećnika na glasanje za 12.točku sa usvojenim amandmanom.

Sa 7 glasova „za“, 1 glasom „suzdržanim“ i 3 glasa „protiv“, donesen je

**Proračun Općine Vela Luka za 2022.g.**

**sa projekcijama za 2023. i 2024. godinu (Opći dio, posebni dio)**

(sa usvojenim amandmanom)

(prema materijalima u privitku)

Predsjednik vijeća poziva na glasanje za 13 točku.

Sa 8 glasova “za” i 3 glasa “protiv”, donesena je

**ODLUKA**

**o izvršavanju proračuna Općine Vela Luka za 2022.god**

(prema materijalima u privitku)

**13**

Predsjednik vijeća poziva na glasanje za 14.točku, sa usvojenom promjenom u Socijalnom programu.

Sa 8 glasova “za” i 3 glasa “protiv”, donesena je

**ODLUKA**

**o prihvaćanju Programa rada i javnih potreba Općine Vela Luka za 2022. godinu**

(prema materijalima u privitku)

(sa usvojenim amandmanom)

**Točka 15.** **Odluka o plaći i drugim pravima Općinskog načelnika/ce iz radnog odnosa**

Načelnica ukratko obrazlaže ovu točku. Ističe da se plaće službenika Općine i njenih proračunskih korisnika, izuzev vrtića, nisu povećale od 2010.god. Stoga će predložiti povećanje osnovice plaće zaposlenima u Općini, CZK, Narodnoj knjižnici, te postepeno povećanje koeficijenata zaposlenih u Dječjem vrtiću.

Dino Žuvela ukazuje na povredu Poslovnika jer Načelnica već 5 min.govori o povećanju plaće zaposlenicima u Općini i u proračunskim korisnicima, a to nije tema ove točke.

Predsjednik vijeća odgovara vijećniku Žuveli da mu neće uvažiti ovu kritiku jer Načelnica ima pravo prvo obrazložiti predloženu odluku.

Načelnica nastavlja da je razlog predloženih povećanja taj što im se plaće nisu povećale 11 godina, a u tom su periodu troškovi života drastično narasli. Općina je financijski stabilna i u proračunu su osigurana sredstva za ovo. Ako se usvoje ova povećanja a ne usvoji povećanje plaće Načelnice, onda bi pročelnici u Općini dobili veću plaću od Načelnice što Zakonom nije dozvoljeno. Osnovica plaće Načelnice bi se izjednačila sa osnovicom plaće u Općini ali bi joj se povećao koeficijent da bi joj plaća bila veća od plaće pročelnika.

Deni Surjan, u ime Odbora za financije i proračun, predlaže prihvaćanje ove odluke.

Dino Žuvela, u ime Kluba vijećnika HDZ-a i HSLS-a, neće podržati ovu odluku. Ističe da nisu protiv povećanja plaća zaposlenicima u Općini i u njenim proračunskim korisnicima. Smatraju da nije argument da se poveća plaća Načelnice taj da ona ne može bit manja od plaće pročelnika. Prvo bi trebalo povećati plaću zaposlenih a onda na kraju plaću Načelnice. A ovdje se ide obrnutim redom. Postoje i načelnici koji volontiraju. Podiže se plaća Načelnice u vrijeme krize, korone. Rezultati njezinog rada se vide u neizvršavanju proračuna.

Pročelnica Jobst objašnjava da je ova odluka u skladu sa Zakonom o plaćama u lokalnim i područnim, regionalnim samoupravama. U čl.4 piše o ograničenju plaće načelnika koja ne smije biti veća od koeficijenta 4,55 i osnovice za izračun plaće državnog dužnosnika. Današnjom predloženom odlukom plaća Načelnice bit će manja od ovoga. Dopušteno je na obračun plaće dužnosnika primijeniti osnovicu za obračun plaće lokalnih službenika i namještenika. Načelnica je lokalni dužnosnik i logično je da se veže na osnovicu plaće u lokalnoj upravi. 2010.god. se plaća načelnika vezivala na osnovicu plaće dužnosnika jer je to bilo povoljnije budući se osnovica plaće dužnosnika povećavala dva puta godišnje. Ovakvu istu odluku ima i Općina Blato već 2 godine za svog Načelnika. Postoji još jedno **14**

ograničenje koje se mora poštovati, a to je u čl.14 gdje stoji da masa sredstava za plaće zaposlenih u Općini ne smije preći 20% prihoda Općine bez pomoći donacije. I to je ovdje zadovoljeno. Podsjeća da ova odluka podliježe nadzoru nad provedbom Zakona kao i kaznenoj odredbi u slučaju prekršaja.

Dino Žuvela replicira da on nije doveo u pitanje zakonitost ove odluke već njenu opravdanost. Neodgovorno je podizati plaću Načelnice u vrijeme kad, između ostaloga, dobivamo pomoć države jer smo nerazvijeni.

Ivan Plantić smatra da onaj koji radi i to još dobro radi da bi trebao imati adekvatnu plaću. Misli da Načelnica dobro radi a tako očito misle i Velolučani kad su je opet izabrali na tu funkciju. Podsjeća na prijašnja vremena kada je na vlasti u Općini bio HDZ i pita koliko je trebalo vremena tadašnjem Načelniku da sebi poveća plaću? Tada je imao zamjenicu iz svojih redova i Općina nije bila ovako financijski stabilna. Načelnica je tek u 5. godini vlasti i nakon što je ukinuto mjesto zamjenika načelnika, pa se logično povećao obim posla načelnicima, odlučila predložiti sebi povišicu. Pita vijećnike HDZ-a koliko bi po njima Načelnica trebala imati plaću, da bi bili zadovoljni?

Dino Žuvela konstatira kako je govor vijećnika Plantića bio emotivan, dirljiv i dobro pripremljen u obrani svoje stranačke šefice i pita se zašto tako nije raspravljao i u prijašnjim točkama? Načelnica povećanje svoje plaće nije prezentirala u vrijeme izbora. Smatra da on kao vijećnik ima pravo iznijeti razloge zbog kojih se protivi ovoj odluci.

Načelnica iznosi par činjenica: nakon predloženog povećanja njene plaće, ta plaća će bit i dalje jedna od najmanjih plaća svih dosadašnjih načelnika u Općini Vela Luka; Općina je u prošle 2 godine kroz EU fondove uštedila na plaće 704 tisuće kn jer su se plaće službenika financirale preko EU projekta Joint SECAP. Podsjeća da je SDP-ova vlast pokazala socijalnu osjetljivost tako što se dva puta u proteklih 8 godina smanjivala plaća i Načelnika i zaposlenika Općine. S ovim povećanjem će plaća Načelnice i dalje biti manja od plaće blatskog načelnika kao i od plaće ravnatelja svih županijskih ustanova u Veloj Luci.

Dino Žuvela ističe kako Načelnica poseže za raznim razlozima da bi opravdala ovu odluku. Nije bitno što je bilo prije jer sad donosimo odluku u vezi sa sadašnjim stanjem.

Ivo Burmas podsjeća da je bio prije uvijek za smanjenje plaća. No zbog povećanja troškova života smatra da je sada opravdano povećanje plaća.

Dino Žuvela replicira vijećniku Burmasu da nije tako govorio u predizborno vrijeme kad je pola kandidata sa njegove liste iz 2017.g.se iselilo iz Luke. Zar to nije najbolji pokazatelj rezultata rada Načelnice?!

Ivo Burmas odgovara da su se 2 doktora morala iseliti jer im HDZ-ova županija nije ponudila specijalizaciju. Svi plaćamo zdravstveno osiguranje a male su pomoći iz državnog proračuna. I za neke druge kandidate koji su visoko školovani nije bilo posla u Luci.

Ranko Surjan podjseća da se raspravlja o plaći Općinskog načelnika/ce a ne plaći Katarine Gugić i mišljenja je da je to povećanje opravdano.

Sa 8 glasova “za” I 3 glasa “protiv”, donesena je

**15**

**ODLUKA**

**o plaći i drugim pravima Općinskog načelnika/ce iz radnog odnosa**

(prema materijalima u privitku)

**Točka 16. Odluka o porezima Općine Vela Luka**

Pročelnica Jobst ukratko objašnjava Odluku.

Deni Surjan, u ime Odbora za financije i proračun, predlaže prihvaćanje ove odluke.

Jednoglasno, sa 11 glasova “za”, donesena je

**ODLUKA**

**o porezima Općine Vela Luka**

(prema materijalima u privitku)

**Točka 17.** **Odluka o privremenoj zabrani izvođenja građevinskih radova na području Općine Vela Luka u 2022. godini**

Darko Franulović, Pročelnik Upravnog odjela za gospodarenje prostorom i komunalne djelatnosti, obrazlaže ovu odluku.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Ivo Burmas će bit protiv Odluke iz jednog jedinog razloga što se ovakva odluka nije do sad poštivala pa neće ni ove godine. Da se ona provodila i da je jednaka za svih – glasao bi za nju. Kako to nije salučaj, ova odluka onda nema smisla.

Sa 10 glasova “za” i 1 glasom “protiv”, donesena je

**ODLUKA**

**o privremenoj zabrani izvođenja građevinskih radova na području**

 **Općine Vela Luka u 2022. Godini**

(prema materijalima u privitku)

**Točka 18. Odluka o davanju suglasnosti za provedbu parcelacije u Poduzetničkoj zoni Vela Luka**

Pročelnik Franulović ukratko objašnjava Odluku.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Dino Žuvela će podržati Odluku jer se njome kroje čestice za buduću cestu u Poduzteničkoj zoni. Ističe da se u materijalima nije dobio grafički prikaz pa se ne vidi točno na što se daje suglasnost. Pita je li ovo priprema za otkup zemljišta ili se već proglasilo privatno vlasništvo općinskim budući su mu se potužili mnogi ljudi da su dobili rješenja o smanjenju svojih čestica zbog uknjižbe ceste bez ikakve prethodne obavijesti? **16**

Pročelnik Franulović odgovara da se ovdje radi o cesti koja je planirana urbanističkim planom Poduzetničke zone. Ovo je priprema za otkup ceste. Između privatnih čestica nalaze se 4 parcele koje su stari putovi i one su upisane kao javno dobro u općoj uporabi. One će onda ući djelomično u novu cestu. Zemljišnik traži suglasnost vijeća za te parcele, a ne za privatne.

Jednoglasno, sa 11 glasova “za”, donesena je

**ODLUKA**

**o davanju suglasnosti za provedbu parcelacije u Poduzetničkoj zoni Vela Luka**

(prema materijalima u privitku)

**Točka 19.** **Rješenje o imenovanju Ravnateljice Dječjeg vrtića  „Radost“ Vela Luka (na ½ pola radnog vremena)**

Načelnica ukratko objašnjava ovo rješenje.

Dino Žuvela, u ime Kluba vijećnika HDZ-a i HSLS-a, podržat će ovo rješenje jer su mišljenja da Ravnateljica vrtića izvlači maksimalno iz neadekvatnih uvjeta, zgrade i kapaciteta vrtića.

Jednoglasno, sa 11 glasova “za”, doneseno je

**RJEŠENJE**

**o imenovanju Ravnateljice Dječjeg vrtića  „Radost“ Vela Luka**

**(na ½ pola radnog vremena)**

(prema materijalima u privitku)

**Točka 20.** **Srednjoročni (trogodišnji) plan davanja koncesija za period 2022. do 2024.g.**

Načelnica kratko obrazlaže ovu točku.

Dino Žuvela ističe kako se iz ovog plana vidi da Općina ne planira davanje koncesije u 2022.god. kao ni u 2024.godini. A u 2023.god. planira samo 1 koncesiju za novi putnički terminal, a koji bi trebao biti gotov u 2022.godini. Pita kako to?

Načelnica reeplicira da se ova koncesija planirala dati 2020.god. jer se tada trebao pustiti u rad novi pomorsko-putnički terminal. A 2020.god. nisu ni bili počeli radovi nego tek u 6.mjesecu 2021.god. Ovim planom pratimo smjer rada ŽLU koja debelo lovi rokove da ne izgubi EU fondove. Radovi bi trebali bit gotovi krajem studenog 2022.god., a onda se tek ide u izradu dokumentacije i ostalog. Pita vijećnika koje bi to koncesije u 2022.g. Općina trebala raspisati?

Vijećnik Žuvela odgovara Načelnici da s obzirom na povećanje njezine plaće trebala bi sama to naći a ne da vijećnici rade njen posao.

Načelnica zaključuje da je ovo bio pravi primjer populističkog govora jer vijećnik ne zna ništa o koncesijama koje bi trebalo raspisati.

Joze Burmas podnosi amandman od strane vijećnika HDZ-a da se ova koncesija **17**

za linijski prijevoz ipak ubaci u 2022.god.

Načelnica pita od kojeg će datuma u 2022.god. Općina kao ozbiljni koncesionar raspisati ovu koncesiju kad se ne zna točno kada će Pomorsko-putnički terminal biti gotov?

Dino Žuvela odgovara da će Općina planirati na isti način kako je planirala u 2023.god. Ne vidi u čemu je razlika? Ovom odlukom se samo planira i bolje je ranije planirati.

Načelnica, kao predlagatelj plana davanja koncesija, ne prihvaća ovaj amandman tim više što u čl.78 Zakona o koncesijama se dozvoljava promjena odluke u svakom trenutku ako se okolnosti promijene samo prethodno treba obavijestiti o tome Ministarstvo nadležno za financije.

Predsjednik vijeća poziva vijećnike na glasanje za predloženi amandman od strane HDZ-a.

Sa 4 glasa “za” i 7 glasova “protiv”, amandman nije usvojen.

Predsjednik vijeća poziva vijećnike na glasanje za ovu točku.

Sa 8 glasova “za” i 3 glasa “suzdržana”, donesen je

**Srednjoročni (trogodišnji) plan**

**davanja koncesija za period 2022. do 2024.g.**

(prema materijalima u privitku)

**Točka 21. Odluka o usvajanju Godišnje analize stanja sustava civilne zaštite na području Općine Vela Luka u 2021.godini**

Načelnica uvodno govori par riječi o ovome.

Joze Burmas pita može li se iznos od 372 tisuće kn za DVD povećati po uzoru na neke druge sredine ili će to ostati na minimum sredstava koje kao Općina moramo ispoštovati? Također ističe nedostatak ljudi u Civilnoj zaštiti i pita kada će se riješiti ovaj kadrovski problem?

Načelnica odgovara da ovaj iznos od 372 tisuće kn je planiran proračunom za 2021.god. i inspekcijskim nadzorom je potvrđeno da je Općina to tako i ispoštovala. DVD je u proračunu za 2022.god. zatražio povećanje ovih sredstava na 400 tisuća kn što bi se utrošilo na povećanje sezonskih vatrogasaca. Općina je to podržala tim više što je to polovica financiranja DVD-a jer drugu polovicu financira Županijska vatrogasna zajednica.

Sa 8 glasova “za” i 3 glasa “suzdržana”, donesena je

**ODLUKA**

**o usvajanju Godišnje analize stanja sustava civilne zaštite**

**na području Općine Vela Luka u 2021.godini**

(prema materijalima u privitku)

**18**

**Točka 22.** **Smjernice za organizaciju i razvoj sustava civilne zaštite na području Općine Vela Luka za razdoblje 2021.-2025.godine**

Načelnica predlaže raspravljati o ovoj i slijedečoj točki zajedno budući se sadržajno nadopunjuju.

Predsjednik vijeća poziva vijećnike na raspravu.

Kako nije bilo rasprave, Načelnica koristi priliku zaželjeti svima sretne božićne i novogodišnje blagdane.

Predsjednik vijeća poziva na glasanje za 22.točku.

Sa 8 glasova “za” i 3 glasa “suzdržana”, donesene su

**SMJERNICE**

**za organizaciju i razvoj sustava civilne zaštite**

**na području Općine Vela Luka za razdoblje 2021.-2025.godine**

(prema materijalima u privitku)

**Točka 23. Godišnji plan razvoja sustava civilne zaštite na području Općine Vela Luka u 2022.godini**

Predsjednik vijeća poziva na glasanje za 23.točku.

Sa 8 glasova “za” i 3 glasa “suzdržana”, usvojen je

**GODIŠNJI PLAN**

**razvoja sustava civilne zaštite na području Općine Vela Luka u 2022.godini**

(prema materijalima u privitku)

I predsjednik vijeća se pridružuje čestitkama svima za Božić i Novu 2022.godinu.

Sjednica je završena u 2137 sati.

Zapisničar: Predsjednik:

Tatjana Žuvela Zoran Manestar

**KLASA:024-02/22-01/001**

**URBROJ:2117-21-01**

**19**